הרשות למשפט, טכנולוגיה ומידע (רמו"ט) במשרד המשפטים, הודיעה היום למפלגת "יש עתיד", לעמותת "מרכז הארגונים של ניצולי השואה בישראל" וליו"ר העמותה, הגב' קולט אביטל, שנמצא כי בצעו הפרות לפי חוק הגנת הפרטיות, וכי הוטלו עליהם קנסות בסף כולל של 55 אלף ₪.

לפיד

פוליטיקה חדשה? הרשות למשפט, טכנולוגיה ומידע (רמו"ט) במשרד המשפטים, הודיעה היום למפלגת "יש עתיד", לעמותת "מרכז הארגונים של ניצולי השואה בישראל" וליו"ר העמותה, הגב' קולט אביטל, שנמצא כי בצעו הפרות לפי חוק הגנת הפרטיות, וכי הוטלו עליהם קנסות בסף כולל של 55 אלף ₪.

בעקבות תלונות שהתקבלו במשרדי רמו"ט, הרשות ביצעה הליך פיקוח מקיף, הכולל עריכת חיפושים וחקירות מחשב במשרדי המפלגה והעמותה. על פי ממצאי ההליך, הגב' קולט אביטל, יו"ר עמותת "מרכז הארגונים של ניצולי השואה בישראל", העבירה ליו"ר מטה מפלגת יש עתיד לבקשתו, קבצים הכוללים רשומות שמכילות מידע אישי רגיש ומזוהה על ניצולי שואה. זאת, ללא הסכמה מפורשת של הניצולים, תוך פגיעה בפרטיותם ובניגוד לחוק הגנת הפרטיות.

בהמשך המפלגה השתמשה במידע לצורכי תעמולה ולשם פניות בדיוור ישיר לניצולי שואה לקראת הבחירות לכנסת ה-20.

לנציגי המפלגה והעמותה נערך שימוע במסגרתו הוזמנו להגיב לטענות נגדם. לאחר תום הליך זה, הוחלט כי כלל הגורמים פעלו בניגוד להוראות החוק, ועל כן הוטלו עליהם קנסות מנהליים.

על מפלגת יש עתיד הוטלו שני קנסות מנהליים: 1) בסך 25,000 ₪ על כך שהיא פגעה בפרטיותם של הניצולים בדרך של שימוש בפרטיהם לשם ביצוע דיוור ישיר של מכתב התעמולה ושל שיחות התעמולה ללא הסכמת הנמענים. 2) בסך 15,000 ₪ על כך שהיא ביצעה דיוור ישיר לניצולים מבלי שפירטה את הפרטים שהחוק מחייב לפרט בעת פנייה בדיוור ישיר.

על העמותה הוטל קנס בסך 10,000 ₪ על כך שניהלה והחזיקה מאגר מידע החייב ברישום בפנקס מאגרי מידע, מבלי לרושמו.

על הגב' אביטל הוטל קנס מנהלי אישי בסך 5,000 ₪ על כך שהיא העבירה למפלגה קבצים הכוללים רשומות שמכילות מידע אישי רגיש של ניצולי שואה הנשמרים במערכת הממוחשבת של העמותה.

ראש הרשות למשפט, טכנולוגיה ומידע, עו"ד אלון בכר: "רמו"ט תמשיך ותאכוף את חוק הגנת הפרטיות בכל ארגון במשק הישראלי, ובמיוחד כאשר מדובר בהגנה על מידע אישי וזכויות של אוכלוסיות חלשות כגון קטינים וקשישים, או במקרה זה של ניצולי שואה."

מיש עתיד נמסר בתגובה: "יש עתיד חרטה על דגלה את השמירה על הוראות החוק ועמידה בכל כללי מנהל תקין. מדובר בתקלה חד פעמית שנעשתה בזמן מערכת בחירות, בתום לב וללא ידיעה שהעניין אינו תקין.

מדובר בפעם ראשונה שהמפלגה חורגת מהוראות החוק ואנחנו לוקחים על עצמנו אחריות מלאה על התקלה ופועלים כדי שהדבר לא יקרה שוב"